runetrust/blame-folketinget-dk huggingface dataset:
Lissa Mathiasen (S), 2003-12-16:
Men hvis man vil bruge den beregning til rent faktisk at spare over 30 mio. kr. i udbetalt boligstøtte, så må logikken også være, når nu teknikken er til det, at man tilsvarende siger, at man respekterer, at det også er blevet lettere i det øjeblik, at vi skal beregne, hvad det er, folk reelt skal have i kroner og øre.
Kim Edberg Andersen (NB), 2023-04-19:
Jeg håber heller ikke, at vi, hvis vi laver en opgørelse over, hvor mange kvinder der har været statsminister de sidste 20 år, så går ud og siger, at matriarkatet har undertrykt mændenes mulighed for at blive statsminister, så derfor skal alle de næste statsministre de facto være mænd, fordi det er måltal, som giver de gode resultater.
Annie Lunde Hansen (CD), 1999-03-25:
For så vidt angår forslaget til ændring af direktivet om udsætning i miljøet af genetisk modificerede organismer, indeholdt det jo faktisk en forbedring i retning af, at det bliver lettere at forhindre markedsføringstilladelser, hvilket Enhedslisten da også selv anfører i forslaget.
Carl Valentin (SF), 2025-02-04:
Det er altså sådan, at ålen og skarven har levet side om side i årtusinder, og når begge de arter har det svært i dag, skyldes det helt entydigt os mennesker, og det siger alt om Danmarksdemokraternes natursyn, at deres svar på, at vi er ved at udrydde ålen, er, at vi skal gå i gang med at udrydde andre arter.
Joachim B. Olsen (LA), 2016-12-15:
Jeg er helt med på, at man kan tage beslutninger, hvor man ser helt bort fra selvfinansieringsgrad og alt muligt, det kan man jo gøre, men er det ikke meget godt, at der er et solidt fundament, sådan at man er bekendt med omkostningerne af de beslutninger, man tager?
Yvonne Herløv Andersen (CD), 2001-04-17:
Det er jo lang tid at være væk fra arbejdspladsen. Midt i alt det her ligger så den egentlige fordeling af det arbejde, der er i familien, og der kan man spørge: Hvorfor ændrer kønsrollemønstre sig dog så uendelig langsomt? Hvorfor er det stadig væk sådan, at kvinden, som har fået udearbejde, sandelig i de fleste tilfælde har det samme hjemmearbejde, som hun har haft hidtil.
Anne Baastrup (SF), 2013-05-03:
Jeg havde på et tidspunkt en sag, hvor et menneske med handicap – han hed Brock , og han kom fra Aarhus – fik smadret sin bil, og det tog så halvandet år, tror jeg, før man fik truffet beslutningen om, at han var lige så handicappet, før han fik smadret sin bil, som efter han fik smadret sin bil.
Søren Espersen (DF), 2006-04-25:
Jeg mener, at med den fortid, det parti slæber rundt med, med ledere som P. Munch og Erik Scavenius i partiannalerne kan jeg da sagtens forstå at De Radikale ikke vil støtte et forslag, som hylder den dag, hvor fedteriet for nazisterne ophørte.
Line Barfod (EL), 2003-12-09:
Så vil jeg godt høre, om det, Venstre ønsker, er, at man skal udpege en gruppe af de allerfattigste og svageste ældre, og dem vil vi så hjælpe lidt, så vi andre kan se, at her er de fattige, eller om man ønsker at sikre nogle ordninger for alle, hvor det ikke er peget ud, hvem det er, man skal se på som de fattige.
Keld Albrechtsen (EL), 2000-02-09:
Efter Enhedslistens opfattelse ville det have været ønskeligt, hvis man statsministrene imellem kunne have opnået enighed om en dobbeltbeslutning, hvor man indstillede sanktionerne, men samtidig gav Østrig en meget, meget klar advarsel og et klart signal om, at så snart menneskerettighederne overtrædes, vil der blive grebet ind.
Mette Abildgaard (KF), 2015-11-16:
Så derfor vil jeg sige: Hvis vi skal have indført et prioriteringsinstitut i Danmark – hvilket vi fra konservativ side på ingen måde udelukker – så bliver vi nødt til at gøre det på en anden måde, hvor vi sætter os ned i fællesskab og finder frem til en løsning, som vi kan få alle Folketingets partier med på.
Peter Skaarup (DF), 2019-11-06:
For jeg synes jo egentlig, det er totalt logisk, når man overvejer den her sag og den her diskussion, at hvis man som borger møder forskellige mennesker i vores samfund, så har man altså bedre mulighed for at sætte sig imod, vurdere og tjekke folk, hvis man er mistænksom i en eller anden anledning, hvis vedkommende har det havn, som vedkommende havde, da vedkommende var kriminel.
Ole Stavad (S), 2005-04-13:
For når man ser, hvad det er, statsministeren står for – skatteministeren siger jo, at hvis der er noget, der står fast i den her verden i øjeblikket, så er det skattestoppet – så er konsekvensen af det jo, at hver enkelt ny kommune selvfølgelig vil få fastlåst sin skatteprocent også i 2007 med den konsekvens, at skatterne ikke må ændres i forhold til skattestoppet.
Mike Legarth (KF), 2014-11-27:
Det synes jeg er rigtig godt, og der er ikke nogen tvivl om, at letbanen bliver en kæmpestor fordel for Odense ud fra netop de samme argumenter, som er nævnt, nemlig at man letter trafikken i den indre by, så det bliver lettere at komme rundt til arbejds- og turist- og erhvervsmæssige formål og sammenhænge.
Morten Messerschmidt (DF), 2007-12-11:
Man har indtil i dag kunnet tale om, at vi har haft en retspraksis for rigtig mange gange at afholde folkeafstemninger uden at henvise til § 20 - 1986 og 1993 er gode eksempler på de gange, hvor man har gjort det - men det, udenrigsministeren ved at ratificere Lissabontraktaten uden befolkningens mellemkomst kan argumentere for, er, at der ikke længere er en sådan retspraksis.
Thomas Krog (SF), 2006-05-24:
Så vil jeg godt spørge den socialdemokratiske ordfører: Når nu forholdene i daginstitutionerne i dag er blevet, som de er, når der mangler flere og flere hænder derude – vi har fået de her 70.000 ekstra børn i daginstitutionerne, uden at der kommet flere hænder til – når nu pædagogerne faktisk siger, at de godt kan se, at der er nogle af de her børn, der kommer fra socialt udsatte familier, som har behov for en ekstra indsats, men at de ikke har mulighed for det, når nu de fysiske rammer i enhver daginstitution er væsentlig dårligere end og fuldstændig uden sammenligning med banker og realkreditinstitutter i de samme byer, er det så ikke, fordi kommunernes økonomi er så presset?
Høgni Hoydal (T), 2007-02-01:
Det er det, jeg forsøger at præciserere her, altså at der synes at være en meget, meget stor modsætning mellem den vilje, man har til at undersøge personer på den mindste mistanke, hvis det er på landjorden, og hvis det har noget med såkaldt terrorisme at gøre, mens det ikke er gældende, når det er visse stater, som er i fokus.
Lisbeth Bech Poulsen (SF), 2016-12-15:
Jeg kan selvfølgelig ikke regne med, at ministeren kan huske, hvornår SF forlod regeringen, men det gjorde vi i starten af 2014, og jeg rejste den her kritik i 2013, fordi der netop stod i den daværende regerings regeringsgrundlag, at man ville nedsætte sådan en arbejdsgruppe.
Benny Engelbrecht (S), 2018-04-12:
Der må jeg understrege, at grunden til, at vi forholder os til det i dag, jo er, at statsministeren i tirsdags nævnte dette i spørgetimen, og på baggrund af det – vi opfattede det som en selvfølgelighed, det vil jeg gerne understrege, så vi syntes egentlig ikke, at det var nødvendigt at sige det, men nu sagde statsministeren det så – viser det sig så efterfølgende, at der er borgerlige politikere, repræsentanter for regeringspartierne, som ikke deler det synspunkt, altså som er uenige med statsministeren.
Mira Issa Bloch (ALT), 2019-11-12:
Mogens Wiederholt, som er direktør i CP Danmark, skriver i Altinget, at det måske kun behøver at koste mellem 30 og 40 mio. kr. i merudgifter at komme i mål, fordi borgere f.eks. jo ikke bliver gratis, efter at kommunerne ikke længere skal yde hjælp til overvågning.
Søren Krarup (DF), 2005-04-29:
Læs videre i konklusionen og indrøm, at dette Institut for Menneskerettigheder ikke kan tages alvorligt som juridisk instans, det er politik, ideologi, for så vidt propaganda, der diskvalificerer sig selv som jura, og det er i den sammenhæng tankevækkende, at det er sådanne eksperter, der skal sidde i et ekspertudvalg.
Pia Kristensen (DF), 2006-03-21:
Jeg kan se, at ældrerådmanden, da han den 10. marts bliver spurgt om, hvem der har ansvaret for, at der ikke skete noget for et år siden, da Arbejdstilsynet gjorde opmærksom på de kritisable forhold, udtaler: I sidste instans er det mig, men den daglige drift bliver forestået af en områdechef og en regionschef osv.
Karsten Lauritzen (V), 2010-04-19:
I forhold til høringsfristerne forstår jeg, at Socialdemokraterne og hr. Henrik Dam Kristensen leder efter en undskyldning for at stemme for en videreførelse af regeringens faste og fair udlændinge- og integrationspolitik, og der har man så hevet fat i høringsfristerne, og jeg må indrømme, at jeg ville ønske, at Socialdemokraterne ville delagtiggøre både befolkningen og kollegaerne her i Folketingssalen om de politiske grunde til, at man tilsyneladende, hvis man skal tro pressen, er uenig i det lovforslag, der ligger.
Leif Lahn Jensen (S), 2009-01-28:
Nu er der kommet mange undersøgelser, bl.a. en undersøgelse fra Skole og Samfund, der viser en stor utilfredshed med skolerne derude: Det ser ikke godt ud; bygningerne ser skidt ud, og miljøet er i det hele taget rigtig dårligt, og vi har mange eksempler på, at tingene ikke ser godt ud, at bygningerne ikke ser godt ud.
Stine Brix (EL), 2017-04-07:
Nu kom der jo en hel række af paradeslogans igen, men ordføreren forholder sig jo ikke til, hvad der er det egentlige indhold i lovforslaget, nemlig at det koster – vi må så ikke få oplyst, hvor mange – penge at indføre det her, på trods af at der ikke er nogen som helst sundhedsgevinst for de borgere, det handler om.
John Dyrby Paulsen (S), 2014-04-03:
Og så skal man da kigge på det, og det skal man blive ved med at kigge på og være opmærksom på. Men det ændrer ikke ved, at vi ikke bare kan sige til Europa-Kommissionen: Ja, det kan godt være, at I mener det, men vi mener noget andet – så kan I ikke bare holde jer væk!
Martin Lidegaard (RV), 2005-03-31:
Hvis jeg hører Dansk Folkeparti sådan, at de gerne vil være med til at stoppe de sommerhuse, der ligger klos op ad Natura 2000-områder og så i øvrigt lægge et låg på og sige, det er de 5.000 og ikke mere, så har Dansk Folkeparti en aftale om, at vi stopper den fest.
Christine Antorini (S), 2007-03-30:
Med hensyn til den der forestilling om, at man kan udvikle alt muligt nyt inden for den samme sum, kan vi bare se, at det ikke gik særlig godt med de professionsrettede uddannelser, og det er en af grundene til, at vi oplever, at man har lærerfrie timer, og at man har mindre undervisning på nogle af de kerneuddannelser, som vi virkelig vægter højt også i forhold til de fremtidige professionsuddannelser, f.eks. inden for lærer- og pædagogområdet.
Jytte Wittrock (S), 2006-10-12:
Vi synes, at man straks skal indføre krav om partikelfiltre på alle køretøjer, der opfylder både EURO I-, II- og III-normerne, og hvorfor ikke sætte en frist til f.eks. 2009 for de køretøjer, der har EURO IV-normen, og hvorfor ikke også stille krav allerede nu om de lette varebiler måske med virkning fra 2010?
Keld Albrechtsen (EL), 2002-05-07:
Nej, sagt til hr. Vesselbo, det, der er sagen, er, at man har oprettet et Lomborginstitut, hvor man ved hjælp af en ministerudnævnt formand får ansat den, man gerne vil have, så man er sikker på, at de redegørelser, der kommer i fremtiden, kommer til at afspejle den tankegang, som findes på regeringsbænken.
Jesper Petersen (SF), 2009-10-23:
Når man ser på, hvor mangelfuldt det stadig væk er i forhold til den finansielle sektor i hele resten af verden, ud over dem, som har fået lavet aftaler med de her lande, og hvor mangelfulde de aftaler stadig væk er, og når man hører ministeren sige, at vi mangler en dråbe, før vi er i målet, får det mig til at tro, at han nærmest synes, det er fint nok, at det bare skal fortsætte.
Pia Christmas-Møller (KF), 1998-06-25:
En særlig straffeekspedition var tilrettelagt mod en af dansk erhvervslivs mest solide, mest nationalt trofaste og mest hæderkronede virksomheder, A.P. Møller, særlovgivning i særklasse. Den indædthed, hvormed ikke mindst skatteministeren forsvarede forslaget, er et ildevarslende signal om regeringens holdning, ikke alene til et af flagskibene i dansk erhvervsliv, men nok så meget og nok så bekymrende til lovgivningsarbejdet, til de bærende principper i vores lovgivning.
Mette Frederiksen (S), 2023-12-12:
Jeg vil sige det på den måde, at det jo er helt rigtigt, at det ikke er første og nok desværre heller ikke sidste gang, at en krig står i skærende kontrast til det, vi alle sammen helst vil omkring julen, nemlig sikre, at der er fred, og at vi i øvrigt passer på hinanden som menneskehed.
Mariann Fischer Boel (V), 2000-11-09:
Alle unge mennesker, der i dag står i den situation, at de skal etablere sig, unge mennesker, der ikke kan skaffe sig en billig lejlighed i nogen boligforening, som de måske af den ene eller den anden grund kan have en særlig tilknytning til, skal ud og etablere sig på det frie boligmarked.
Ebbe Kalnæs (CD), 2000-10-31:
Jeg vil gerne spørge hr. Kristian Jensen: Er det ikke sådan, at når man ikke gennem afgifter kan forbedre miljøet - og hr. Kristian Jensen siger, at vi hellere skal fase ud, og så vil både Venstre og CD rent faktisk hellere fase ud - men hvis det at fase ud i Danmark betyder, at vi bare importerer, så de samme gasser kommer et andet sted, så har det ikke noget formål, og derfor er det i en fælles sammenhæng i EU og internationalt, at man skal fase ud?
Roger Courage Matthisen (ALT), 2019-04-04:
Jeg bakker fuldt op om, at vi skal sørge for, at det kommer ind i folkeskolerne også, det er der opbakning fra Alternativet til, men vi ser også, at de på universiteterne oplever sexisme, og vi ser, at de oplever andre former for diskrimination, også i forhold til deres uddannelsesvalg.
Mattias Tesfaye (S), 2022-04-26:
Der lægges desuden op til, at fordrevne børn, unge og voksne fra Ukraine kan undervises på engelsk og ukrainsk samt modtage fjernundervisning for at sikre dem de bedste forudsætninger for at lykkes, uanset om de snart kan vende tilbage til Ukraine eller deres ophold i Danmark måtte blive af længere varighed.
Lone Dybkjær (RV), 2007-04-25:
Straffelovrådet ser jeg også frem til bliver færdig, for jeg er meget enig i – det må Dansk Folkeparti jo også lægge mærke til – at straffen mindst skal være på niveau med voldtægt, hvor vi jo altså oplevede tidligere, også under den tidligere regering, at man lavede en undersøgelse og rent faktisk fandt ud af, at vi lå langt under de lande, vi normalt sammenligner os med, når det drejede sig om straffen for voldtægt.
Frank Jensen (S), 2001-04-17:
Vi er jo et unikt samfund, hvor andre landes regeringer og myndigheder kommer rejsende til for at lære om vores forebyggende, kriminalpræventive arbejde, som jo er helt unikt i den forstand, at her samarbejder vi mellem en statslig myndighed, politiet, kommunale myndigheder, socialvæsenet, skole, kultur osv. i et samarbejde, vi har kunnet fejre sølvbryllup for sidste år, og det har båret frugt.
Rune Lund (EL), 2017-01-10:
Jeg kunne godt tænke mig – og det kunne vi fra Enhedslistens side godt tænke os, og vi har sagt det mange gange, og nu siger jeg det igen, fordi det på et eller andet tidspunkt måske får en effekt – at tænke indtægtssiden og udgiftssiden mere sammen.
Marianne Jelved (RV), 2002-04-12:
Vi kan tilslutte os, at fritagelsesparagraffen, som vi nu kalder den, er en gammel, gammel dansk tradition, som i virkeligheden er udtryk for en åbenhed og en frihed, der kendetegner dansk kultur, nøjagtig som vi kan se det andre steder. Jeg vil gerne parallelisere med spørgsmålet om undervisningspligt eller skolepligt.
Peter Skaarup (DF), 2000-05-15:
Endelig mener vi, at et helt afgørende krav - og det er et meget aktuelt krav at stille til dansk ulandsbistand - er, at bistanden skal søges nedtrappet eller afviklet over for lande, der bruger penge på at udvikle eller opretholde atomvåben, som har store militærbudgetter, eller som fører krig, til trods for at der internt i landet findes massive fattigdomsproblemer.
Jakob Axel Nielsen (KF), 2005-06-03:
Hvis nogle af andelshaverne – det kunne være det blokerende mindretal eller den lejer, andelshaver, der lige nøjagtig ikke var stor nok til at lave et blokerende mindretal – bliver boende, vil investoren ikke have nogen interesse i at købe ejendommen, fordi han er bundet af det her, nu siger jeg det i gåseøjne, lidt planøkonomiske regelsæt, der er i boligreguleringsloven.
Morten Homann (SF), 2005-11-17:
Hvis man står og skal vælge mellem at prioritere at satse mere på uddannelsen af danske studerende, som man jo blot får taxametertilskud for og så at sige ikke bliver belønnet for, eller at satse mere på at uddanne udenlandske studerende, som man kan opkræve penge for, vil hr. Troels Lund Poulsen så ikke medgive, at det alt andet lige påvirker universiteternes måde at tænke på, at det giver dem et incitament til at søge derhen, hvor det er muligt at få penge, også i lyset af at selve taxametertilskuddet bliver skåret ned?
Peter Christensen (V), 2008-04-16:
Det gælder bl.a. bedre behandlingsforløb og patientundervisning for kronikere, styrkelse af akutberedskabet, fast kontaktperson for patienter på sygehuse og for modtagere af hjemmehjælp, færre forskellige hjemmehjælpere hos den enkelte ældre, ingen løsrevne lukkedage og et sundt måltid mad til børnene i daginstitutionerne.
Stine Brix (EL), 2018-04-19:
Som mine gode kollegaer har redegjort for, handler det om at sikre en lovhjemmel til, at de mennesker, som er blevet syge som følge af asbest ved andenhånd, som man siger – altså ikke dem, der direkte har haft med det at gøre, men dem, der via tøjvask, eller ved at de her asbestfibre er blevet taget med hjem, så har indåndet dem og er blevet syge – også kan søge erstatning.
Lennart Damsbo-Andersen (S), 2010-05-31:
Så kan jeg ikke lade være med at tænke på, hvordan ministeren vil forklare alle de mennesker, som nu er ledige – for der er jo en del mennesker, der er ledige, og som også er ledige i over 2 år – at det er en styrkelse, at der nu bliver færre penge til uddannelse, at der bliver krav om en længere optjeningsperiode for at blive medlem af en a-kasse, og at der samtidig bliver en kortere periode, hvor man kan få dagpenge.
Martin Henriksen (DF), 2018-06-04:
Hvis der er nogen, der bliver opmærksomme på, at der er et barn, der er i risiko for at blive sendt af sted på en genopdragelsesrejse, så taler man jo med barnet, man kan tale med forældrene osv., og man vil selvfølgelig også kunne underrette myndighederne.
Peter Skaarup (DF), 2012-04-10:
Det er ikke sådan, at vi vil stemme imod forslaget, men som sagt synes vi, at det havde været det rigtige, at man havde tilladt, at det var danske soldater, der varetog sikkerheden på de danske skibe, ligesom vi jo egentlig betragter det som en selvfølge, at det er danske soldater og dansk politi, der varetager sikkerheden, når danskere på forskellig vis er i en udsat position et sted i verden.
Brian Mikkelsen (KF), 2009-04-24:
Der kan dog være sager, hvor en indsat afviser behandling, men hvor fængslet helt konkret vurderer, at det i den situation vil være mere hensigtsmæssigt i forhold til at begrænse risikoen for ny kriminalitet, at den pågældende i forbindelse med en prøveløsladelse i stedet underkastes et vilkår om tilsyn og eventuelt særvilkår, f.eks. et vilkår om psykiatrisk behandling eller behandling mod alkoholmisbrug.
Zenia Stampe (RV), 2020-04-24:
Jo, det kan jeg godt forstå, og i samarbejdets ånd og på grund af dagsordenens vigtighed var den mest optimale vej at gå jo så i virkeligheden at blive mere konkret i forhold til de der kriterier, og jeg synes da, det er fint, hvis vi kan bore det noget mere ud i forbindelse med andenbehandlingen og udvalgsarbejdet.
Karsten Lauritzen (V), 2008-05-21:
Men anerkender hr. Frank Aaen ikke også, at der er en lang række punkter i det brev, som hr. Frank Aaen henviser til, hvor man roser regeringen for det, regeringen har gjort, og at en del af de punkter, som 92-gruppen nævner i deres brev, også er noget af det, som udviklingsmi nisteren nævner i sin ministerredegørelse?
Hans Christian Schmidt (V), 2025-11-04:
Den foreslåede ændring vil medføre, at ældreministeren kan fastsætte regler om, at en person, der passer en nærtstående, som ønsker at dø i sit eget hjem, og hvor den døende er bosiddende enten på Færøerne eller i Grønland, har ret til et plejevederlag.
Kristian Hegaard (RV), 2017-05-19:
En erklæringsadgang er en god og effektiv måde at gøre det på, og vi arbejder i Radikale Venstre fortsat for, at man i Folketinget skal fastsætte kriterier for dispensationer, sådan at langt de fleste mennesker kan få statsborgerskab gennem Indfødsretskontoret eller netop med en erklæring i stedet for igennem Indfødsretsudvalget.
Nicolai Wammen (S), 2003-05-08:
Ja, regeringen kunne jo starte med ikke at fyre i stor stil inden for staten, og regeringen kunne starte med at give kommunerne og amterne sådanne rammer, at de havde en chance for at opfylde deres serviceforpligtelser, uden at de måtte igennem store sparerunder og fyringsrunder, for det er jo det, der sker ude i amterne og kommunerne netop nu.
Marcus Knuth (KF), 2020-05-05:
I det tidligere lovforslag står der jo, at man skal give hånd inden for 2 år, så hvis man lavede et ændringsforslag, som vi agter at gøre, der siger, at vi gerne vil se tiden an til efteråret, så ville de jo have en vis form for forventning om, at der til den tid ville komme en afklaring enten af sundhedsmæssige årsager eller af politiske årsager; så det vil jo ikke være på ubestemt tid.
Line Barfod (EL), 1998-11-12:
Det sidste begrundes med, at sagesløse borgere så ikke risikerer at blive forvekslet med skyldnere, men der oplyses intet om, at risikoen for, at det sker, reelt er meget lille i dag med de kontrolrutiner, som kreditoplysningsbureauerne allerede er underlagt. Samtidig fremgår det af bemærkningerne til lovforslaget, at private forskere skal ligestilles med offentlige forskere i deres adgang til oplysninger, men der fremgår intet om, hvem der skal vurdere videnskabeligheden og etikken af de forskningsprojekter, som de private forskere kommer med. I forhold til offentlige forskere vurderer de bevilgende myndigheder og en række råd og komiteer videnskabeligheden og etikken, men i forhold til private forskere er det jo kun et spørgsmål om at have tilstrækkelig mange penge for at kunne gennemføre et forskningsprojekt.
Carsten Koch (S), 1997-11-13:
I virkelighedens verden er der jo glidende overgange fra den egentlige lønmodtager til den, der kommer udefra for at købe virksomheden, men hvis overtagelse sker i flere tempi kombineret med et ansættelsesforhold for sælger, og frem til den helt udenforstående, der køber hele virksomheden på en gang, og som derfor klart ikke er medarbejder.
Jørgen Arbo-Bæhr (EL), 2007-04-19:
Der er god fornuft i, at barslende ikke skal arbejde for at bringe sig fri af loftet, mens de går derhjemme med barnet; barslen skal være med til at sikre, at barnet kan være sammen med sin mor eller far i barselperioden, og derfor bør kontanthjælpsreglerne ikke være sådan indrettet, at barslende kontanthjælpsmodtagere tilskyndes til at afbryde deres barsel for at bringe sig fri af loftet eller 500-kroners-nedsættelsen for gifte.
Charlotte Dyremose (KF), 2003-05-20:
For som sagt: God konservativ politik er nemlig balancen mellem det, at mennesker skal tage ansvar for deres eget liv, mennesker skal ikke behandles som klienter, der tages ved hånden af det offentlige hele vejen igennem livet; men denne mulighed for at leve sit eget liv på egne vilkår skal selvfølgelig foregå under betryggende forhold.
Morten Bødskov (S), 2006-05-05:
Det har allerede været nævnt, at forslaget opfordrer justitsministeren til at styrke kontrollen med indgreb i meddelelseshemmeligheden ved at udarbejde en årlig statistik over antallet af begæringer fra politiet om at foretage disse indgreb, domstolenes kendelser og resultatet i tilfælde af domfældelse.
Maja Panduro (S), 2012-04-17:
Hvis jeg forstår spørgsmålet rigtigt, tror jeg, at velfærdsteknologi nogle gange kan være en god løsning i forhold til at øge den enkelte ældres bestemmelse og indflydelse på eget liv og også kan være med til at frigøre nogle ressourcer, som så kan bruges på pleje.